รัฐบาลไทย-ข่าวทำเนียบรัฐบาล-‘รัฐมนตรีสุชาติ’ เผย JOB EXPO THAILAND 2023 ประชาชนแห่ร่วมงานทะลุเป้า มากกว่า 6 หมื่นคน
วันจันทร์ที่ 12 มิถุนายน 2566
12/06/2566
‘รัฐมนตรีสุชาติ’ เผย JOB EXPO THAILAND 2023 ประชาชนแห่ร่วมงานทะลุเป้า มากกว่า 6 หมื่นคน
กระทรวงแรงงาน โดยกรมการจัดหางาน เผย ผลการจัดงาน Job Expo Thailand 2023 รวม 3 วัน มีนักเรียน นักศึกษา ผู้สูงอายุ ผู้พิการ และคนหางานเข้าร่วมงาน ณ สถานที่จัดงาน และผ่านระบบออนไลน์รวม 65,324 คน สร้างรายให้กลุ่มเปราะบาง Food Truck แฟรนไชส์ กว่า 1 ล้านบาท
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงผลการจัดงาน Job Expo Thailand 2023 ที่จัดขึ้นระหว่างวันที่ 8 – 10 มิถุนายน 2566 เป็นเวลา 3 วัน ว่ามีผู้เข้าร่วมงาน ณ ศูนย์นิทรรศการและการประชุมไบเทค กรุงเทพมหานคร จํานวน 46,883 คน และลงทะเบียนร่วมงานผ่านระบบออนไลน์ จํานวน 18,441 คน รวมทั้งสิ้น 65,324 คน ในจํานวนนี้มีผู้ลงทะเบียนสมัครงานในประเทศ จํานวน 19,347 คน สมัครงานผ่านระบบออนไลน์ 7,739 คน รวมใช้บริการสมัครงาน จํานวน 33,957 ครั้ง คาดว่าได้รับการบรรจุงานทันที จํานวน 1,063 คน ที่เหลืออยู่ระหว่างรอการพิจารณาจากสถานประกอบการ โดยตําแหน่งที่ลงทะเบียนสมัครงานมากที่สุด 5 ลําดับแรก ได้แก่ พนักงานบริการลูกค้า พนักงานขายในสถานประกอบการค้าปลีก แรงงานด้านการผลิต พนักงานบริการท่าอากาศยาน และเสมียน/พนักงานทั่วไป/พนักงานธุรการ ในขณะที่งานต่างประเทศมีผู้ลงทะเบียนแจ้งความประสงค์ไปทํางาน จํานวน 7,009 คน โดยประเทศที่คนหางานสนใจไปทํางานมากที่สุด 5 ลําดับแรก ได้แก่ สหรัฐอเมริกา ไต้หวัน ญี่ปุ่น อังกฤษ และสาธารณรัฐเกาหลี ตามลําดับ นอกจากนี้ประชาชน โดยเฉพาะกลุ่มนักเรียน นักศึกษา ยังให้ความสนใจกับการทดสอบความพร้อมทางอาชีพ การแนะแนวอาชีพ และบริการคลินิกอาชีพ เรียนรู้อาชีพผ่านโลกเสมือนจริง(VR) มีผู้ร่วมกิจกรรม 3,908 คน ในส่วนผู้สูงอายุ และกลุ่มเปราะบาง สนใจเข้าร่วมฝึกอาชีพอิสระมากที่สุด โดยมีผู้ร่วมกิจกรรม จํานวน 2,695 คน ลงทะเบียนสมัครงาน ประมาณ 800 คน และสําหรับกลุ่มรับงานไปทําที่บ้าน Food Truck แฟรนไชส์ สามารถสร้างรายได้ภายในงาน รวม 1,131,369 บาท
“พล.อ.ประยุทธ์ จันทร์โอชา นายกรัฐมนตรี และพล.อ.ประวิตร วงษ์สุวรรณ รองนายกรัฐมนตรี ซึ่งกํากับดูแลกระทรวงแรงงาน ได้เล็งเห็นความสําคัญของการมีงานทําของคนไทย โดยมอบหมายให้กระทรวงแรงงานบูรณาการความร่วมมือกับหน่วยงาน ทั้งภาครัฐและเอกชน จัดงาน JOB EXPO THAILAND 2023 ขึ้น เพื่อให้ประชาชนทุกกลุ่มเป้าหมาย ทุกช่วงวัย ทั้งผู้จบการศึกษาใหม่ ผู้สูงอายุ ผู้พิการ ทหารเตรียมปลด ประจําการ ผู้พ้นโทษ และผู้ว่างงานได้มีงานทํา ซึ่งต้องขอขอบคุณทุกภาคส่วนที่ออกมาร่วมกันขับเคลื่อนจนการจัดงานสําเร็จไปด้วยดี” รมว.แรงงาน กล่าว
ด้านนายไพโรจน์ โชติกเสถียร อธิบดีกรมการจัดหางาน กล่าวว่า การจัดงาน JOB EXPO THAILAND 2023 ถือเป็นก้าวสําคัญที่จะช่วยส่งเสริมให้คนไทยมีงานทํา โดยสร้างโอกาสให้ผู้สมัครงานและนายจ้างมาเจอกัน ซึ่งการดําเนินการต่อจากนี้ นายจ้างจะทยอยบรรจุงาน โดยใช้ฐานข้อมูลการสมัครงานจากแพลตฟอร์ม ไทยมีงานทํา ที่ผู้สมัครได้กรอกข้อมูลไว้ ซึ่งธรรมชาติของการสมัครงานแต่ละองค์กรจะมีขั้นตอนในการคัดเลือกพนักงานให้เหมาะสมตามตําแหน่งที่ต้องการ ซึ่งจากการพูดคุยกับผู้สมัครงาน ส่วนใหญ่เป็นนักศึกษาจบใหม่ที่มาสมัครงานด้วยตนเอง พบว่า แต่ละคนรู้สึกว่าการมาร่วมงานเกิดประโยชน์อย่างมาก เนื่องจากสามารถเลือกสมัครงานในตําแหน่งที่ชอบ และมีสิทธิ์เลือกและยื่นสมัครได้หลายสถานประกอบการในวันเดียวกัน ที่สําคัญช่วยประหยัดค่าใช้จ่ายและสะดวกในการเดินทางด้วยรถไฟฟ้า ในส่วนสถานประกอบการต่างพอใจที่มีพื้นที่ในการประชาสัมพันธ์และรับสมัครงาน เพราะหลังจากสถานการณ์โควิด-19 คลี่คลาย ภาพรวมเศรษฐกิจในประเทศดีขึ้น นายจ้างเองก็ต้องการพนักงานอีกมากเพื่อขับเคลื่อนกิจการเช่นเดียวกัน